Vakansie chaos 2017-07-06 - Posted by Elmien van der Merwe
Graag wil ek en my man, M W van der Merwe CrisisOnCall bedank vir die professionele en puik diens wat ons ontvang het op 3 Mei. Ons was met vakansie in die Oos-Kaap by Morgans Bay. Ons het die dag deurgebring by Kei Mond, en op pad terug het my man van ‘n bewegende voertuig afgeval en onder die voertuig beland. Die voertuig het halfpad bo-oor hom gery. Ek het vreeslik groot geskrik, want hy het as gevolg van ‘n kopwond baie gebloei. Hy kon ook nie asem kry nie. Ek het dadelik CrisisOnCall geskakel. Jackie van die mediese afdeling het my baie mooi bygestaan. Sy het dadelik gereël met ŉ ambulans in Oos-Londen om my man te kom haal. Hulle was vinnig by ons. Jackie het my heeltyd op hoogte gehou oor die ligging van die ambulans. CrisisOnCall het my telefonies gehelp om hom reg te hanteer. Sy het my gereeld teruggeskakel om te hoor wat my man se toestand is en raad gegee hoe ek die situasie moet hanteer en my probeer kalm hou. Sy het met my in kontak gebly totdat die ambulans daar aangekom het waar hulle oorgeneem het. Ons is per ambulans na die St Dominique’s Hospitaal in Oos-Londen. My man het veelvuldige breuke opgedoen; onder andere sy skouerbladbeen, 2 ribbes, sy heup is gekraak en sy bekken is op drie plekke gebreek. Hulle diens is uitstekend en is altyd daar as ŉ mens julle nodig het. – Elmien van der Merwe